Boeing-ongeluk: Kanada rou; vrae oor oorsaak‘n Reddingswerker op die toneel waar die vliegtuig neergestort het. Foto: (AP Photo/Ebrahim Noroozi) Daar is talle vrae nadat ŉ Boeing 737 Woensdagoggend kort ná opstyging in Teheran neergestort en die lewe van 176 mense geëis het. Volgens Amerikaanse intelligensiebeamptes is daar geen onmiddellike bewyse dat die vliegtuig neergeskiet is nie. Die Boeing 737 van Ukraine International Airlines het neergestort net ure nadat Iran missiele op Amerikaanse teikens afgevuur het. Die tydsberekening hiervan laat talle lugvaartkenners wonder of die vliegtuig moontlik deur ŉ missiel getref is. Iran ontken dit egter ten sterkste en het gesê die vliegtuig het meganiese probleme ondervind. Die vliegtuig was onderweg na die Oekraïense hoofstad Kiev met 167 passasiers en nege bemanningslede aan boord, onder wie 82 Iraniërs, minstens 63 Kanadese en 11 burgers van die Oekraïne. Talle passasiers was internasionale studente wat aan universiteite in Kanada studeer het. Volgens Justin Trudeau, eerste minister van Kanada, is ŉ pasgetroude paartjie en ŉ gesin van vier ook onder die slagoffers. Trudeau het beloof dat sy regering antwoorde sal kry. Die land se vlag het halfmas by die parlement in Ottawa gehang. Justin Trudeau. Foto: (Sean Kilpatrick/The Canadian Press via AP) “Kanadese het vrae en hulle verdien antwoorde,” het Trudeau gesê. Op ŉ vraag aan Trudeau oor of hy kan sê die vliegtuig is neergeskiet, het hy gesê: “Ek kan nie. Dit is te vroeg om te bespiegel.” Oekraïense beamptes het aanvanklik ook gesê die drie en ŉ half jaar oue vliegtuig het weens meganiese probleme neergestort, maar later gesê hulle sal wag op die uitslag van die ondersoek. Boeing het sy medelye met die slagoffers se families betuig en gesê hy is gereed om sy samewerking in die ondersoek te gee. Albei sogenaamde swart bokse van die vliegtuig is opgespoor. Gegewe die spanning tussen Iran en die VSA, is dit nog nie duidelik of die Iraniërs inligting oor die ondersoek met ondersoekbeamptes van die VSA en sy bondgenote sal deel nie. Ondersoekers van die land van die vliegtuig se oorsprong – in hierdie geval die VSA – neem gewoonlik deel aan ondersoeke na groot vliegtuigongelukke in ander lande.